PTG รูดเกิน 8% หลังงบ Q1 ลดฮวบ!  โบรกฯ แนะ “ขาย”
PTG รูดเกิน 8% หลังงบ Q1 ลดฮวบ! ล่าสุด ณ เวลา 12.10 น. ราคาอยู่ที่ 19.10 บาท ลบ 1.80 บาท หรือ 8.61% สูงสุดที่ 20.30 บาท ต่ำสุดที่ 17.70บาท มูลค่าซื้อขายที่ 1.08 พันล้านบาท ด้าน บล.ธนชาตแนะ “ขาย” ให้ราคาเป้า 26 บาท
12 พ.ค. 2560

ผู้สื่อข่าวรายงานว่า ราคาหุ้นบริษัท พีทีจี เอ็นเนอยี จำกัด (มหาชน) หรือ PTG ณ เวลา 12.10 น. ราคาอยู่ที่ 19.10 บาท ลบ 1.80 บาท หรือ 8.61% สูงสุดที่ 20.30 บาท ต่ำสุดที่ 17.70บาท มูลค่าซื้อขายที่ 1.08 พันล้านบาท ขณะที่ดัชนีตลาดหุ้นไทยโดยรวมลบ 0.24%

โดยราคาหุ้น PTG ปรับตัวลงแรงหลังประกาศกำไรไตรมาส 1/60 ปรากฏว่ามีกำไรลดกว่า 38% มาที่ 181.25 ลบ. จากปีก่อนมีกำไร 295.99 ลบ.
ด้าน บล.ธนชาต ระบุในบทวิเคราะห์วันนี้ (12 พ.ค) แนะนำ “ขาย” ให้ราคาเป้าหมาย 26 บาท/หุ้น โดย PTG ได้รายงานผลกำไรสุทธิออกมาที่ 181 ลบ. (0.11 บาทต่อหุ้น) ลดลง 39% จากปีก่อน โดยหากตัดผลจากรายการพิเศษต่างๆออกแล้ว ผลกำไรจากการดำเนินงานสุทธิจะอยู่ที่ประมาณ 183 ลบ. ลดลง 38% เมื่อเทียบผลกำไรตัดรายการพิเศษแบบเดียวกัน
ทั้งนี้ ปริมาณการขายอยู่ที่ 821 ล้านลิตร เพิ่มขึ้น 22% สัดส่วนปริมาณการขายปลีกเพิ่มขึ้นเป็น 92% ของปริมาณการขายรวม จากเดิมที่ 89% ในไตรมาสเดียวกันของปีก่อน
ส่วนต่างกำไรทางการตลาดลดลงเหลือ 1.69 บาทต่อลิตร จากเดิม 1.89 บาทต่อลิตร ซึ่งลดลงมากกว่าค่าเฉลี่ยรวมของอุตสาหกรรม ซึ่งเรามองว่าเกิดจากการที่  PTG มีสัดส่วนการขายน้ำมันดีเซลมากกว่ากลุ่ม ซึ่งดีเซลมีส่วนต่างกำไรลดลงมากกว่าเมื่อเทียบกับแก๊สโซลีน
อีกทั้ง ค่าใช้จ่ายการขายและการบริหารเพิ่มขึ้น 28% จากปีก่อน ซึ่งเป็นผลจากการขยายจำนวนสถานีบริการ อย่างไรก็ตามยังมีการตัดจำหน่ายสินค้าคงค้างเล็กน้อย (2.3 ลบ.) ในไตรมาส 1/60  จากเดิมในไตรมาส 1/59   มีรายการพิเศษ 1.2 ลบ. (ผลรวมจากการด้อยค้าสินทรัพย์หักล้างกับการปรับมูลค่าสินค้าคงค้าง)
อย่างไรก็ตาม บริษัทมีสถานีบริการมีจำนวน 1,436 สถานี ณ สิ้นไตรมาส 1/60 จากเดิมมี 1,200 สถานีในไตรมาส 1/59   และ 1,407 ณ สิ้นปี 2016 โดยทางบริษัทยังคงตั้งเป้าจะเพิ่มจำนวนสถานีบริการขึ้นเป็น 1,800 ภายในปีครึ่งปี 2017 ซึ่งสถานะทางการเงินยังค่อนข้างดี โดยสัดส่วน D/E อยู่ที่ 0.79 เท่า ณ สิ้นไตรมาส 1/60 จากเดิม 0.73 เท่า ณ สิ้นปีบัญชี 2016